

**Μαρούσι 29 – 4 – 2020**

**Προς: Δημοτική Αρχή Δήμου Αμαρουσίου**

**κο Πρόεδρο του Δημ. Συμβ. Αμαρουσίου (Δ. Σμυρνή)**

**Δημοτικές Παρατάξεις του Δήμου Αμαρουσίου**

**Δημότες & Δημότισσες Αμαρουσίου**

**ΟΧΙ ΣΤΟ ΑΝΤΙΠΕΡΙΒΑΛΛΟΝΤΙΚΟ ΝΟΜΟΣΧΕΔΙΟ ΤΗΣ ΚΥΒΕΡΝΗΣΗΣ ΤΗΣ Ν.Δ.**

Χωρίς ντροπή η κυβέρνηση της ΝΔ, δια του υπουργού Περιβάλλοντος Χατζηδάκη ετοιμάζεται να φέρει τις επόμενες μέρες – εν μέσω πανδημίας – το νέο αντιπεριβαλλοντικό νομοσχέδιο **«Εκσυγχρονισμός Περιβαλλοντικής Νομοθεσίας». Αυτή τη φορά στο στόχαστρο μπαίνουν** τα δάση και οι προστατευόμενες περιοχές καθώς διακηρύσσει απροκάλυπτα ότι επιδιώκει την **«Απλοποίηση περιβαλλοντικής αδειοδότησης», βλέπε fast track εγκρίσεις των έργων και διευκολύνσεις στους «επενδυτές». Για την κυβέρνηση της ΝΔ**, **προτεραιότητα είναι να ολοκληρώσει την πολιτική εξυπηρέτησης του κεφαλαίου** **που εφάρμοσαν όλες οι προηγούμενες κυβερνήσεις** την περίοδο των μνημονίων και με αντιπεριβαλλοντικές πολιτικές.

**Στα μέτρα για την πανδημία ποντάρει ότι θα εξασφαλίσουν ότι το αντιπεριβαλλοντικό νομοσχέδιο θα περάσει χωρίς αντιδράσεις.** Μετά τον «αναπτυξιακό νόμο», την τροπολογία για τη δημιουργία **Α.Ε για** τη διαχείριση του Εθνικού Κήπου και του Φιλοπάππου που πέρασαν νύχτα-αιφνιδιαστικά στη Βουλή και τα τετελεσμένα που ασταμάτητα συνεχίζει να δημιουργεί με πολιτικές πράξεις εν μέσω περιοριστικών μέτρων για τον κορονοιό (όπως την **επέκταση της χωματερής στη Φυλή**, την **επιτάχυνση των έργων στο Ελληνικό**, την διαρκώς συνεχιζόμενη **εγκατάσταση βιομηχανικών ανεμογεννητριών**, τις **εξορύξεις** κ.α.) **με το νομοσχέδιο για το περιβάλλον εντείνει την χωρίς όρια εκμετάλλευση -αξιοποίηση της φύσης και των δημόσιων χώρων** και περιουσίας από το ιδιωτικό κεφάλαιο για αύξηση της κερδοφορίας του με ταυτόχρονη υποβάθμιση της ποιότητας ζωής του λαού**.**

Τ**ο περιβαλλοντοκτόνο νομοσχέδιο  κρύβει πίσω από την** «προστασία των δασών και αντιμετώπιση της κλιματικής αλλαγής» **την εμπορευματοποίηση των δασών και της γης και τη διευκόλυνση της ανεξέλεγκτης δράσης των επιχειρηματικών ομίλων, ξένων και ντόπιων στη λεγόμενη «πράσινη οικονομία», όπως η παραγωγή ενέργειας (Βιομηχανικά Πάρκα Αιολικής Ενέργειας, εξορύξεις, κ.λπ.), που καταλήγει μάλιστα να πωλείται ακριβότερα στο λαό.**

**Συγκεκριμένα προβλέπει:**

        **Κατάργηση, στην ουσία, της προστασίας των περιοχών Natura**, δίνοντας τη δυνατότητα βαριών επενδυτικών δραστηριοτήτων (πχ εξορύξεις), τουριστικής/εμπορευματικής «αξιοποίησής» τους και δημιουργίας «κοινωφελών» υποδομών (δρόμων, κτιρίων, κ.λπ.).

        **Kαταργεί την αυτοτέλεια των Φορέων Διαχείρισης Προστατευόμενων Περιοχών (ΦΔΠΠ)**

        **Επιτάχυνση των περιβαλλοντικών αδειοδοτήσεων,**με περιορισμό του χρόνου έκδοσης των αδειών στις 120 μέρες **επιβάλλοντας ασφυκτικές προθεσμίες για γνωμοδοτήσεις των υπηρεσιών ενώ εκχωρεί τον έλεγχο των μελετών (ΜΠΕ) σε ιδιώτες** μέσω του θεσμού των «πιστοποιημένων ιδιωτών αξιολογητών».

        **Προωθεί την αλόγιστη επέκταση των βιομηχανικών ΑΠΕ, κυρίως των αιολικών, που έχουν ήδη προκαλέσει υποβάθμιση του περιβάλλοντος και οικονομική επιβάρυνση των καταναλωτών για την εξασφάλιση υπερκερδών των επενδυτών.**

         **Νομιμοποιεί τα αυθαίρετα εντός δασικών εκτάσεων  και κατά περίπτωση εντός υγροτόπων και ρεμάτων.**

        **Απλοποιεί τις διαδικασίες διαχείρισης στερεών αποβλήτων και δε λαμβάνει μέτρα κατά της υποβάθμισης των ρεμάτων από την ανεξέλεγκτη διάθεση αστικών και βιομηχανικών λυμάτων μέσα σε αυτά.**

**Απαιτούμε και θα αγωνιστούμε**:

        **Να αποσυρθεί άμεσα το περιβαλλοντοκτόνο νομοσχέδιο**

        **Να σταματήσει η συνειδητή αντιδημοκρατική εκτροπή της κυβέρνησης με τη θεσμοθέτηση μιας σειράς μεταρρυθμίσεων για την εργασία, την εκπαίδευση και το περιβάλλον μέσα στη συνθήκη απαγόρευσης των συναθροίσεων-διαδηλώσεων.**

        **Να καταργηθούν όλοι οι καταστροφικοί νόμοι για το περιβάλλον, τη χωροταξία και την πολεοδομία,** που παραδίδουν βορά στην κερδοφορία του κεφαλαίου τους φυσικούς πόρους, τη γη, τις πόλεις, τους οικισμούς, τη ζωή των ανθρώπων και των άλλων έμβιων όντων.

**Η Αριστερή Ριζοσπαστική Δημοτική Κίνηση ΕΚΤΟΣ ΤΩΝ ΤΕΙΧΩΝ Αμαρουσίου θα δώσει τη μάχη μαζί με όλο το κίνημα για το περιβάλλον για να ανατραπούν τα σχέδια της κυβέρνησης. Σ΄ αυτά τα πλαίσια στηρίζει την πρωτοβουλία για συγκέντρωση υπογραφών των περιβαλλοντικών κινημάτων και συλλογικοτήτων.** [**https://www.change.org/savenatureGreece**](https://www.change.org/savenatureGreece)

**ΚΑΛΟΥΜΕ ΤΗ ΔΗΜΟΤΙΚΗ ΑΡΧΗ ΚΑΙ ΤΟ ΔΗΜΟΤΙΚΟ ΣΥΜΒΟΥΛΙΟ ΑΜΑΡΟΥΣΙΟΥ ΝΑ ΠΡΟΣΥΠΟΓΡΑΨΟΥΝ ΣΤΗΝ ΠΑΡΑΠΑΝΩ ΣΥΓΚΕΝΤΡΩΣΗ ΥΠΟΓΡΑΦΩΝ ΚΑΙ ΝΑ ΕΚΔΟΘΕΙ ΨΗΦΙΣΜΑ ΣΧΕΤΙΚΟ ΑΠΟ ΤΟ ΔΗΜΟΤΙΚΟ ΣΥΜΒΟΥΛΙΟ ΑΜΑΡΟΥΣΙΟΥ**

**Δ. Α. Πολυχρονιάδης**

**Αιρετός & ανακλητός εκπρόσωπος της Αριστερής Ριζοσπαστικής Δημοτικής Κίνησης ΕΚΤΟΣ ΤΩΝ ΤΕΙΧΩΝ στο Δημοτικό Συμβούλιο Αμαρουσίου**